Ψήφισμα

του Ευρωπαϊκού Κοινοβουλίου σχετικά με τις παρατηρήσεις που συνοδεύουν την απόφαση όσον αφορά τη χορήγηση απαλλαγής στον διευθυντή της Ευρωπαϊκής Υπηρεσίας Ανασυγκρότησης σχετικά με την εκτέλεση του προϋπολογισμού της για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις της Ευρωπαϊκής Υπηρεσίας Ανασυγκρότησης για το οικονομικό έτος 2001, συνοδευόμενη από τις απαντήσεις της Υπηρεσίας(1) (C5-0596/2002),

έχοντας υπόψη τη σύσταση του Συμβουλίου, της 7ης Μαρτίου 2003 (C5-0090/2003),

έχοντας υπόψη τη συνθήκη ΕΚ και κυρίως το άρθρο 276 αυτής,

έχοντας υπόψη το άρθρο 8 του κανονισμού (ΕΚ) αριθ. 2667/2000 του Συμβουλίου(2), της 5ης Δεκεμβρίου 2000 και το άρθρο 185 του δημοσιονομικού κανονισμού της 25ης Ιουνίου 2002(3),

έχοντας υπόψη το άρθρο 93α και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Εξωτερικών Υποθέσεων, Δικαιωμάτων του Ανθρώπου, Κοινής Ασφάλειας και Αμυντικής Πολιτικής (A5-0079/2003),

A. λαμβάνοντας υπόψη ότι το Ελεγκτικό Συνέδριο στην ετήσια έκθεσή του για το οικονομικό έτος 2000(4) συμπέρανε ότι η αποδοτικότητα της διοίκησης της Υπηρεσίας και η διαχείριση του προϋπολογισμού της ήταν υψηλή με αποτέλεσμα η Υπηρεσία να επιτύχει τους πλέον φιλόδοξους στόχους που είχε θέσει για το πρώτο έτος δραστηριότητάς της στους τομείς της ενέργειας, της στέγασης, των μεταφορών και της γεωργίας·

B. λαμβάνοντας υπόψη ότι στην ίδια έκθεση το Ελεγκτικό Συνέδριο έκανε μια σειρά συστάσεων προς την Υπηρεσία που αφορούσαν την ανάγκη υιοθέτησης ενός αξιόπιστου αυτοματοποιημένου λογιστικού συστήματος για τον προϋπολογισμό, την ανάπτυξη ενός πρακτικού τομεακού προγράμματος που θα εκφράζει τις προτεραιότητες που τίθενται προκειμένου η Υπηρεσία να μην διασκορπίζει τις προσπάθειές της και ζητούσε τον καθορισμό, σε συνεργασία με την Επιτροπή, μιας μεσοπρόθεσμης και μακροπρόθεσμης στρατηγικής προκειμένου να εξασφαλισθεί η βιωσιμότητα των χρηματοδοτούμενων επενδύσεων·

Γ. λαμβάνοντας υπόψη ότι στις 10 Απριλίου 2002 το Ευρωπαϊκό Κοινοβούλιο χορήγησε απαλλαγή(5) στο Διευθυντή της Ευρωπαϊκής Υπηρεσίας Ανασυγκρότησης σχετικά με την εκτέλεση του προϋπολογισμού για το οικονομικό έτος 2000, με βάση την έκθεση του Ελεγκτικού Συνεδρίου, ενώ ταυτόχρονα, μεταξύ άλλων:

- επέμεινε στην ανάγκη να διερευνηθούν επαρκώς, με τη βοήθεια, όπου χρειάζεται, και εσωτερικής αξιολόγησης εκ μέρους της Ευρωπαϊκής Υπηρεσίας Καταπολέμησης της Απάτης (OLAF), οιεσδήποτε εύλογες υποψίες για κακοδιαχείριση και διαφθορά όσον αφορά τις επενδύσεις για σταθμούς παραγωγής ενέργειας στο Κοσσυφοπέδιο,

- ζήτησε από τον ειδικό αντιπρόσωπο του Γενικού Γραμματέα των Ηνωμένων Εθνών στο Κοσσυφοπέδιο και κάλεσε την Επιτροπή να λάβουν τα αναγκαία μέτρα, σε συνεργασία με την UNMIK, με απώτερο στόχο να εξασφαλισθεί ότι θα αναπτυχθούν μια βιώσιμη πολιτική και το κατάλληλο ρυθμιστικό πλαίσιο που θα επιτρέψουν τη βελτίωση του συστήματος είσπραξης φόρων στο Κοσσυφοπέδιο προκειμένου να αυξηθούν τα έσοδα του προϋπολογισμού και να επιτευχθεί η βιωσιμότητα του προϋπολογισμού,

- σημείωσε ότι η μεγαλύτερη θέση στον προϋπολογισμό της Υπηρεσίας ήταν αυτή που αφορούσε την αποκατάσταση του ενεργειακού τομέα και ότι αυτός ο τομέας απαιτούσε ειδική προσοχή λόγω της κατάστασης των πολύ συχνών διακοπών ηλεκτρικού ρεύματος· κάλεσε την UNMIK να διενεργήσει λογιστικό έλεγχο της διαχείρισης ταμειακών διαθεσίμων και των διαδικασιών προμηθειών της επιχείρησης ηλεκτροδότησης του Κοσσυφοπεδίου·

Δ. λαμβάνοντας υπόψη ότι το Ελεγκτικό Συνέδριο αποκόμισε την εύλογη βεβαιότητα ότι οι λογαριασμοί για το οικονομικό έτος που έκλεισε στις 31 Δεκεμβρίου 2001 είναι αξιόπιστοι και ότι οι υποκείμενες πράξεις είναι στο σύνολό τους νόμιμες και κανονικές,

1. σημειώνει τα ακόλουθα ποσά για τους λογαριασμούς της Ευρωπαϊκής Υπηρεσίας Ανασυγκρότησης:

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Σημ.:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία που συγκέντρωσε η Υπηρεσία. Σ' αυτούς τους πίνακες συνοψίζονται τα στοιχεία που παρέσχε η Υπηρεσία στις δικές της δημοσιονομικές καταστάσεις.

Δημοσιονομική διαχείριση - εκτέλεση του προϋπολογισμού

2. σημειώνει ότι η Υπηρεσία κατά τη διάρκεια του δευτέρου ημίσεως του 2001 εγκατέστησε το αυτοματοποιημένο λογιστικό σύστημα SI2 για τον προϋπολογισμό· σημειώνει επίσης τις παρατηρήσεις της Υπηρεσίας σχετικά με τα πλεονεκτήματα και τα μειονεκτήματα αυτού του συστήματος και ειδικότερα το γεγονός ότι το σύστημα είναι βαρύ, δυσκίνητο, ότι απαιτεί χρονοβόρες παρεμβάσεις και ότι, όταν γίνεται διασύνδεση του SI2 με το γενικό σύστημα λογιστικής, εξασθενίζει η ασφάλεια του συστήματος·

3. προτρέπει την Υπηρεσία, από κοινού με την Επιτροπή, να διορθώσουν τα προβλήματα που διαπιστώνονται από το Ελεγκτικό Συνέδριο τα οποία προέρχονται από την εφαρμογή του συστήματος SI2 και να εξεύρουν τις κατάλληλες λύσεις προκειμένου να μειωθεί η εξάρτηση από τη χρήση βοηθητικών εργαλείων πληροφορικής τα οποία χρησιμοποιούνται μέχρι σήμερα προκειμένου να υπάρχει ακριβής αντίληψη της εκτέλεσης του προϋπολογισμού·

Δημοσιονομικές καταστάσεις

4. επισημαίνει ότι οι δημοσιονομικές καταστάσεις που συντάχθηκαν από την Υπηρεσία το Μάρτιο του 2002 περιείχαν σφάλματα και ότι το Ελεγκτικό Συνέδριο χρειάσθηκε να τα επισημάνει στην Υπηρεσία προκειμένου να υποβληθεί διορθωμένη έκδοση των δημοσιονομικών καταστάσεων στις 4 Οκτωβρίου 2002·

5. αναμένει από την Υπηρεσία να λάβει όλα τα αναγκαία μέτρα προκειμένου να μην επαναληφθεί αυτή η κατάσταση·

Εφαρμογή των δημοσιονομικών διατάξεων

6. καλεί την Υπηρεσία να συμμορφωθεί με τις διατάξεις του δημοσιονομικού κανονισμού και με τις παρατηρήσεις του Ελεγκτικού Συνεδρίου και να εκδίδει σε συστηματική βάση εντάλματα εισπράξεως για ποσά που οφείλονται στην Υπηρεσία·

7. αναγνωρίζει τις δυσκολίες υπό τις οποίες η Υπηρεσία κλήθηκε να λειτουργήσει εντός του 2001 και το γεγονός ότι το έτος 2001 ήταν μεταβατικό όσον αφορά την υπηρεσία οικονομικού ελέγχου· ωστόσο, εκφράζει τη βαθιά λύπη του για το γεγονός ότι η Επιτροπή είχε θέσει την Υπηρεσία αυτή υπό σημαντική πίεση για την υπογραφή συμβάσεων ιδιωτικού δικαίου με εμπειρογνώμονες· τονίζει ότι ο δημοσιονομικός ελεγκτής (διαγραφή) εξέφρασε τη διαφωνία του για την ακαταλληλότητα των διαδικασιών που ακολουθήθηκαν όσον αφορά την ανάθεση τέτοιου είδους συμβάσεων και ότι, για μια συγκεκριμένη περίπτωση, εξέφρασε σοβαρές αμφιβολίες περί της αιτιολογήσεως του προτεινομένου μισθού· σημειώνει ότι στην εν λόγω περίπτωση κατεβάλλετο αμοιβή που υπερέβαινε τα 25000 ευρώ·

8. καλεί την Επιτροπή να πραγματοποιήσει διοικητική εξέταση για τον καταλογισμό ενδεχομένων ευθυνών κακοδιαχείρισης και την ενδεχόμενη κίνηση πειθαρχικών διαδικασιών· αναμένει ότι η Επιτροπή θα ενημερώσει την αρμόδια επιτροπή του στο πλαίσιο της έκθεσης σχετικά με τη συνέχεια που δόθηκε·

9. καλεί επί πλέον, τόσο την Υπηρεσία όσο και την Επιτροπή, όταν εφεξής προβαίνουν σε πρόσληψη εμπειρογνωμόνων, να εξασφαλίζουν τη συμμόρφωση στα σχετικά άρθρα του δημοσιονομικού κανονισμού με απόλυτη διαφάνεια· τονίζει ότι οι εξαιρετικές περιστάσεις επ' ουδενί δεν πρέπει να καταλήγουν σε παράκαμψη των δημοσιονομικών διατάξεων ή σε μη συμμόρφωση προς αυτές· επιμένει ότι, σε τέτοιου είδους εξαιρετικές περιστάσεις, πρέπει να ενημερώνεται δεόντως η αρμόδια για τη χορήγηση απαλλαγής αρχή·

Το πρόγραμμα στέγασης

10. χαιρετίζει το γεγονός ότι η Υπηρεσία μπόρεσε να ξεπεράσει το στόχο της για την ανακατασκευή κατοικιών τα 4 %, ωστόσο, είναι της άποψης ότι, σύμφωνα με τις παρατηρήσεις του Ελεγκτικού Συνεδρίου σ' αυτό το θέμα, η Υπηρεσία θα πρέπει να βελτιώσει τον τρόπο με το οποίο λειτουργεί όταν επιλέγει το έργο που θα πραγματοποιηθεί προκειμένου η δράση της να ανταποκρίνεται αποτελεσματικότερα στις ανάγκες που σκοπεύει να καλύψει· καλεί επίσης την Υπηρεσία να εξετάσει τρόπους που να εξασφαλίζουν ότι επιλέγονται οι πλέον αποτελεσματικές λύσεις όταν αναλαμβάνει δράση στους άλλους τομείς προτεραιότητας των δραστηριοτήτων της·

Συνέχεια που δόθηκε σε προηγούμενες παρατηρήσεις του Ελεγκτικού Συνεδρίου

11. συγχαίρει την Υπηρεσία για τη συνολική θετική αξιολόγηση του Ελεγκτικού Συνεδρίου όσον αφορά τη συνέχεια που δόθηκε εκ μέρους της Υπηρεσίας στις παρατηρήσεις του Συνεδρίου όσον αφορά το προηγούμενο οικονομικό έτος· επισημαίνει τα σχόλια του Συνεδρίου που αφορούν τα προβλήματα στον ενεργειακό τομέα·

12. εκφράζει βαθιά ανησυχία διότι ήταν ακριβώς στον τομέα της ενέργειας που η OLAF διενήργησε έρευνες για περίπτωση απάτης που αφορούσε περίπου 4,5 εκατ. ευρώ (4,2 εκατ. δολλάρια ΗΠΑ) τα οποία διατέθηκαν για τη σταθεροποίηση του συστήματος ηλεκτρικής ενέργειας του Κοσσυφοπεδίου· σημειώνει ότι η έρευνα ολοκληρώθηκε το Δεκέμβριο του 2002·

13. σημειώνει με ικανοποίηση τη δήλωση της OLAF της 5ης Δεκεμβρίου 2002 ότι οι ενέργειές της είχαν ως αποτέλεσμα την εξασφάλιση, έως τότε, της επιστροφής στον προϋπολογισμό του Κοσσυφοπεδίου 3,2 εκατ. δολλαρίων ΗΠΑ από αυτά τα κεφάλαια και την προσφυγή στη δικαιοσύνη προκειμένου να εξασφαλισθεί η επιστροφή του υπόλοιπου ποσού· σημειώνει επίσης ότι ο κύριος ύποπτος αυτής της απάτης συνελήφθη στη Γερμανία και προσήχθη στη δικαιοσύνη·

14. αναμένει να ενημερωθεί πλήρως από την OLAF σχετικά με αυτή την υπόθεση·

15. καλεί τόσο την Υπηρεσία όσο και την Επιτροπή, σε στενή συνεργασία με την UNMIK, να πράξουν ό,τι είναι δυνατόν με απώτερο στόχο την προστασία των οικονομικών συμφερόντων της Κοινότητας και να αποφύγουν την εμφάνιση οιωνδήποτε παρόμοιων περιπτώσεων στο μέλλον· καλεί τον διευθυντή της Υπηρεσίας να καταβάλει κάθε προσπάθεια που θεωρείται αναγκαία προκειμένου να εξασφαλισθεί η συστηματική παρακολούθηση όλων των προγραμμάτων στον ενεργειακό τομέα που χρηματοδοτούνται από κεφάλαια της ΕΕ·

16. καλεί την Επιτροπή να ενημερώσει πλήρως το Κοινοβούλιο σχετικά με τα πιθανά πειθαρχικά μέτρα που ενδεχομένως θα χρειασθούν γι' αυτή την υπόθεση·

17. σημειώνει την εκτενή αξιολόγηση στην οποία προέβη το 2002 η Υπηρεσία όσον αφορά την βέλτιστη χρήση πόρων στον ενεργειακό τομέα στο Κοσσυφοπέδιο· αναμένει από την Υπηρεσία να ενημερώσει την αρμόδια επιτροπή του Κοινοβουλίου στο πλαίσιο της έκθεσης που θα υποβληθεί εν συνεχεία της απαλλαγής 2001 για την επιτευχθείσα πρόοδο και για όλα τα σχετικά μέτρα που ελήφθησαν, σε συνεργασία με την UNMIK, την KEK (Επιχείρηση Ηλεκτροδότησης του Κοσσυφοπεδίου) και τους εξωτερικούς αναδόχους εποπτείας και ειδικότερα σε σχέση με την είσπραξη του χρέους εκ μέρους της ΚΕΚ, με απώτερο στόχο την επίτευξη της μακροπρόθεσμης βιωσιμότητας των επενδύσεων που πραγματοποιούνται στον ενεργειακό τομέα·

18. ζητεί από την Επιτροπή να προτείνει σταδιακή μείωση των μελλοντικών πόρων της ΕΕ στον ενεργειακό τομέα στο Κοσσυφοπέδιο εάν συνεχισθεί η παρούσα κατάσταση με περιπτώσεις απάτης, κακοδιαχείριση και απώλεια εισοδήματος·

19. σημειώνει ότι η Υπηρεσία θέτει την ευθύνη για απάτη και κακοδιαχείριση στον ενεργειακό τομέα στην UNMIK ή στην KEK· τονίζει ότι όταν πόροι διοχετεύονται μέσω μεσάζοντος φορέα δύσκολα μπορούν να αποτιμηθούν και να ελεγχθούν, ωστόσο, διερωτάται κατά πόσον η Υπηρεσία θα μπορούσε να θεωρηθεί ως υπεράνω πάσης ευθύνης αφού σε τελευταία ανάλυση είναι υπεύθυνη για τη διαχείριση και τον έλεγχο των δαπανώμενων πόρων της ΕΕ·

Περαιτέρω προτάσεις

20. καλεί την Επιτροπή να υποβάλει προτάσεις με στόχο την ενθάρρυνση της καλύτερης λειτουργίας της Υπηρεσίας, εξασφαλίζοντας καλύτερη απόδοση των χρημάτων μέσω μιας ανάλυσης κόστους/ωφέλειας και, υποβάλλοντας αυτές τις προτάσεις, να εξετάσει κατά πόσον ο διασκορπισμός της Υπηρεσίας μεταξύ διαφόρων τοποθεσιών αποτελεί την πλέον ενδεδειγμένη λύση από την άποψη της λειτουργίας της· ζητεί να ενισχυθεί η συνεργασία και ο συντονισμός ανάμεσα στην Υπηρεσία την UNMIK και την Επιτροπή· καλεί την Υπηρεσία να θεσπίσει συνολικό σχέδιο για την παρακολούθηση των έργων που χρηματοδοτούνται και την αποτίμηση του συμβατού τους με την πολιτική της ΕΕ για την περιοχή·

21. καλεί την Επιτροπή και την Υπηρεσία να συνεχίσουν την ενίσχυση της βοήθειας της ΕΕ προς τα σχέδια τα σχετικά με την "οικοδόμηση θεσμών"·

22. εμμένει στο ότι είναι αναγκαίο να παρουσιάζεται η ετήσια έκθεση της Υπηρεσίας στο Ευρωπαϊκό Κοινοβούλιο όχι αργότερα από την 15η Ιουνίου κατ' έτος· αναμένει από την Υπηρεσία να λαμβάνει δεόντως υπόψη τις συστάσεις που διατύπωσε το Ευρωπαϊκό Κοινοβούλιο με τα ψηφίσματά του·

Γενικές παρατηρήσεις που αφορούν τους οργανισμούς που αναφέρονται στο άρθρο 185 του δημοσιονομικού κανονισμού

23. σημειώνει το γεγονός ότι υπάρχει έλλειψη ισορροπίας μεταξύ διοικητικών και επιχειρησιακών δαπανών σε πολλούς οργανισμούς με τις διοικητικές δαπάνες να υπερβαίνουν τις δαπάνες για επιχειρησιακούς σκοπούς·

24. είναι της άποψης ότι αυτοί οι οργανισμοί θα πρέπει να έχουν περισσότερα επιχειρησιακά καθήκοντα· θα μπορούσε για παράδειγμα να τους ανατεθεί η εκτέλεση κοινοτικών προγραμμάτων στον τομέα της εκπαίδευσης ή της υγείας· έτσι θα μπορούσε να αποφευχθεί η δημιουργία περαιτέρω εκτελεστικών οργανισμών εκ μέρους της Επιτροπής· ζητεί από την Επιτροπή να υποβάλει προτάσεις σ' αυτό το πνεύμα έως τις 30 Ιουνίου 2003 το αργότερο και πριν από τη δημιουργία οιωνδήποτε περαιτέρω εκτελεστικών οργανισμών·

25. υπενθυμίζει ότι έχει παύσει να υφίσταται ανεξάρτητος εκ των προτέρων έλεγχος των οργανισμών εκ μέρους του δημοσιονομικού ελεγκτή της Επιτροπής·

26. εκφράζει ανησυχία για το γεγονός ότι η απουσία εξωτερικών εκ των προτέρων ελέγχων των δημοσιονομικών πράξεων ενδεχομένως να αυξήσει τον κίνδυνο παρατυπιών και κακοδιαχείρισης· συνεπώς καλεί

- το Ελεγκτικό Συνέδριο να αυξήσει τον αριθμό των ελέγχων που διενεργούνται από τους ελεγκτές του,

- τους οργανισμούς να επανεξετάσουν ενδελεχώς και να τροποποιήσουν τις διαδικασίες τους για την εκτέλεση των προϋπολογισμών τους προκειμένου να καταπολεμήσουν αυτό τον κίνδυνο·

27. ζητεί από τους οργανισμούς να ευθυγραμμίσουν τις διαδικασίες τους για την εκτέλεση του προϋπολογισμού με τις απαιτήσεις του νέου δημοσιονομικού κανονισμού-πλαισίου(6) όσο το δυνατόν συντομότερα και το αργότερο έως την 1η Ιουλίου 2003·

28. υπενθυμίζει ότι οι οργανισμοί θα εγκρίνουν τους δικούς τους δημοσιονομικούς κανόνες, οι οποίοι δεν μπορούν να παρεκκλίνουν από το δημοσιονομικό κανονισμό-πλαίσιο εκτός όπου αυτό απαιτείται λόγω των ειδικών επιχειρησιακών αναγκών τους και με την εκ των προτέρων σύμφωνη γνώμη της Επιτροπής· ζητεί από το Ελεγκτικό Συνέδριο να εκφέρει τη γνώμη του για όλες τις δημοσιονομικές διατάξεις που εγκρίνονται από τους οργανισμούς οι οποίες παρεκκλίνουν από το δημοσιονομικό κανονισμό-πλαίσιο·

29. υπογραμμίζει ειδικότερα τον αυστηρό διαχωρισμό καθηκόντων μεταξύ διατακτών και υπολόγων και το διευρυμένο ρόλο των τελευταίων όσον αφορά:

α) την εκπόνηση και τη θέση σε ισχύ των λογιστικών σχεδίων,

β) την τήρηση των λογιστικών βιβλίων,

γ) τη θέση σε ισχύ συστημάτων που καταρτίζονται από το διατάκτη για την παροχή λογιστικών πληροφοριών,

δ) τη συνεργασία με τον υπόλογο της Επιτροπής,

ε) τη σύνταξη και την υποβολή των δημοσιονομικών καταστάσεων και των εκθέσεων για την εκτέλεση του προϋπολογισμού·

30. τονίζει ότι οι υπόλογοι θα διορίζονται από τα διοικητικά συμβούλια των οργανισμών με βάση ειδικές ικανότητες που αποδεικνύεται από τίτλους σπουδών ή από ισότιμη επαγγελματική πείρα· υπενθυμίζει ότι ιεραρχικώς δεν θα υπάγονται στους διατάκτες·

31. ζητεί από τους οργανισμούς να τηρούν πλήρως τους κανόνες για τις διαδικασίες προμηθειών όπως ορίζονται στο δημοσιονομικό κανονισμό· τονίζει ότι οι ανοικτές διαδικασίες πρόσκλησης για την υποβολή προσφορών πρέπει να χρησιμοποιούνται όσο το δυνατόν περισσότερο προκειμένου να αυξηθεί η διαφάνεια και να εξασφαλισθεί η ίση μεταχείριση των ενδεχομένως υποβαλλόντων προσφορές·

32. ζητεί από τις υπηρεσίες να ελέγξουν με προσοχή την χορήγηση αδειών για προσωπικούς λόγους ούτως ώστε να διασφαλίζεται ότι πληρούνται οι προϋποθέσεις διαφάνειας και διαχωρισμού των συμφερόντων.

33. υπενθυμίζει ότι η μη τήρηση των κανόνων για δημόσιες προμήθειες όχι μόνον ενδέχεται να είναι επιζήμια για τα δημοσιονομικά συμφέροντα των οργανισμών αλλά μπορεί επίσης να αποτελεί ποινικό αδίκημα βάσει της νομοθεσίας των κρατών μελών·

34. καλεί το Ελεγκτικό Συνέδριο να υποβάλει με πρώτη ευκαιρία έκθεση που να αναφέρει εάν όλα τα κοινοτικά ιδρύματα συνεργάζονται κανονικά με την Ευρωπαϊκή Υπηρεσία για την Καταπολέμηση της Απάτης (OLAF) και εφαρμόζουν την αντίστοιχη διοργανική συμφωνία, της 25ης Μαΐου 1999, σχετικά με τις εσωτερικές έρευνες που πραγματοποιούνται από την OLAF(7) χωρίς επιφυλάξεις· παρακαλεί το Ελεγκτικό Συνέδριο να αποτιμήσει την αποτελεσματικότητα της συνεργασίας αυτής με βάση τις μέχρι τώρα εξετασθείσες περιπτώσεις·

35. σημειώνει ότι το Ελεγκτικό Συνέδριο αποδοκιμάζει την πρακτική της παραχώρησης δικαιωμάτων "υπερ-χρήστη" στα αυτοματοποιημένα συστήματα (όπου ένα και το αυτό πρόσωπο μπορεί να ασκεί τα καθήκοντα του διαχειριστή, του διατάκτη, του δημοσιονομικού ελεγκτή και του υπόλογου) ως ασυμβίβαστα με την αρχή του διαχωρισμού καθηκόντων· ζητεί από όλους τους οργανισμούς να εξασφαλίσουν ότι τέτοιου είδους δικαιώματα "υπερ-χρήστη" δεν θα παραχωρούνται πλέον·

36. τονίζει ότι τα αυτοματοποιημένα συστήματα πρέπει να εγγυώνται την ύπαρξη μιας πλήρους ελεγκτικής ανίχνευσης για κάθε πράξη και για οιαδήποτε αλλαγή που έγινε στο σύστημα έτσι ώστε να είναι δυνατόν ανά πάσα στιγμή να προσδιορίζεται η φύση της αλλαγής και το πρόσωπο το οποίο την έκανε·

37. καλεί την Επιτροπή, με απώτερο στόχο την επιτάχυνση των προσπαθειών για την προετοιμασία ενσωμάτωσης των μελλοντικών κρατών μελών, να υποβάλει προτάσεις με σκοπό την ενθάρρυνση της καλύτερης λειτουργίας αυτών των κοινοτικών οργανισμών, εξασφαλίζοντας καλύτερη αξιοποίηση των χρημάτων μέσω μιας ανάλυσης κόστους/ωφέλειας και αποφεύγοντας κάθε περιττό πολλαπλασιασμό οργανισμών· για οργανισμούς στους οποίους ανατίθενται παρεμφερή καθήκοντα, αυτές οι προτάσεις μπορεί να προβλέπουν τη σύσταση κοινών διοικητικών συμβουλίων·

38. θεωρεί ότι πρέπει να αποκλεισθεί για λόγους αποτελεσματικότητας και εξοικονόμησης πόρων να αυξηθούν ακόμη περισσότερο τα διοικητικά συμβούλια των κοινοτικών οργανισμών στο πλαίσιο της επικείμενης διεύρυνσης της Ευρωπαϊκής Ένωσης· είναι της γνώμης ότι η διεύρυνση παρέχει μια ιδανική ευκαιρία για να επανεξετασθεί η σύνθεση και ο τρόπος λειτουργίας αυτών των διοικητικών συμβουλίων που κατά κανόνα είναι ήδη πολύ δυσκίνητα· καλεί την Επιτροπή να υποβάλει μέχρι το αργότερο στις 31 Ιουλίου 2003 τις ενδεδειγμένες προτάσεις για ανάλογη τροποποίηση των συστατικών πράξεων των κοινοτικών οργανισμών και στο πλαίσιο αυτό να εξετάσει εάν μπορούν να προβλεφθούν κοινά διοικητικά συμβούλια για οργανισμούς με παρεμφερείς αρμοδιότητες·

39. υπενθυμίζει την διαπίστωση του Ελεγκτικού Συνεδρίου(8), σύμφωνα με την οποία υπάρχει κίνδυνος οι διευθυντές των κοινοτικών οργανισμών να είναι υπέρ το δέον εξαρτημένοι από την Επιτροπή· καλεί για το λόγο αυτό την Επιτροπή να προτείνει το αργότερο μέχρι τις 31 Ιουλίου 2003 τροποποίηση των συστατικών πράξεων των υπηρεσιών αυτών με την οποία θα προβλέπεται ότι οι διευθυντές των κοινοτικών ιδρυμάτων θα διορίζονται στο μέλλον μόνο ύστερα από την σύμφωνη γνώμη του Ευρωπαϊκού Κοινοβουλίου·

40. καλεί την Επιτροπή να εκπονήσει σφαιρική μελέτη των δραστηριοτήτων όλων των κοινοτικών οργανισμών που ενδέχεται να αλληλεπικαλύπτονται ή να επιδιώκουν τους αυτούς στόχους, ούτως ώστε να εισηγηθεί τις προσήκουσες λύσεις, συμπεριλαμβανομένων των ενδεχομένων συγχωνεύσεων ιδρυμάτων· επισημαίνει ότι η Επιτροπή ανέφερε ήδη πιθανή επικάλυψη μεταξύ CEDEFOP και του ETF καθώς και μεταξύ του Ιδρύματος Βελτίωσης των Συνθηκών Διαβίωσης και Εργασίας και του Ευρωπαϊκού Οργανισμού για την Ασφάλεια και την Υγεία στην Εργασία(9)·

41. καλεί επίσης την Επιτροπή, σύμφωνα με την πρότασή της για την ευρωπαϊκή διακυβέρνηση η οποία αποσκοπεί στη συγκέντρωση των δραστηριοτήτων της στα κύρια καθήκοντα, να περιλάβει στο πρόγραμμα δράσης της τις κατάλληλες προτάσεις με απώτερο στόχο να αποφευχθεί η αλληλεπικάλυψη μεταξύ των δραστηριοτήτων των υπηρεσιών της και των δραστηριοτήτων των οργανισμών.

(1) ΕΕ C 326 της 27.12.2002, σ. 1.

(2) ΕΕ L 306 της 7.12.2000, σ. 7.

(3) ΕΕ L 248 της 16.9.2002, σ. 1.

(4) ΕΕ C 359 της 15.12.2001.

(5) ΕΕ L 158 της 17.6.2002, σ. 62.

(6) ΕΕ L 357 της 31.12.2002, σ. 72.

(7) ΕΕ L 136 της 31.5.1999, σ. 15.

(8) Γνωμοδότηση αριθ. 10/2002 του Ελεγκτικού Συνεδρίου σχετικά με πρόταση της Επιτροπής τροποποίησης των συστατικών πράξεων των κοινοτικών οργανισμών μετά από την έκδοση του νέου δημοσιονομικού κανονισμού (ΕΕ C 285 της 21.11.2002, σ. 4).

(9) Βλέπε έγγραφο εργασίας της ΓΔ-Προϋπολογισμών σχετικά με το κόστος διαχείρισης και τους αναλυτικούς λογαριασμούς των δορυφορικών οργάνων.